РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/262-15

16. јун 2015. године

Б е о г р а д

З А П И С Н И К

27. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 15. ЈУНА 2015. ГОДИНЕ

Седница је почела у 15,45 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Милан Ковачевић, Миодраг Николић, Жарко Богатиновић, Милија Милетић, Ђорђе Стојшић, Марјана Мараш, Горан Ћирић, Јован Марковић, Велимир Станојевић, Арпад Фремонд, Сабина Даздаревић, као и Владан Милошевић, Мирољуб Станковић, заменици чланова Одбора.

Седници нису присуствовали чланови Одбора: Јасмина Обрадовић, Милан Кораћ и Душан Петровић.

Седници су присуствовали и народни посланици: Милан Новаковић, Зоран Пралица и Надица Николић Танасијевић.

Поред чланова Одбора седници су присуствовали: представници Министарства унутрашњих послова: Предраг Марић, помоћник министра и начелник Сектора за ванредне ситуације, Ђорђе Кардум, помоћник начелника Управе за управљање ризиком, Сектор за ванредне ситуације, Милорад Тодоровић, секретар министарства, представници Републичког хидрометеоролошког завода: проф. др Југослав Николић, директор као и представници средстава јавног информисања.

Већином гласова усвојен је следећи

Д н е в н и р е д

1. Разматрање Предлога закона о одбрани од града (број 217-1596/15 од 11. јуна 2015. године);
2. Р а з н о.

Прва тачка дневног реда **–** **Разматрање Предлога закона о одбрани од града (број 217-1596/15 од 11. јуна 2015. године)**

У уводним напоменама, Ђорђе Кардум из Управе за управљање ризиком образложио је Предлог закона, истичући да ће Србија после 23 године коначно добити јединствен Закон о одбрани од града. По његовим речима, у Србији је систем одбране од града заснован на ракетној техници, авиотехници и приземним генераторима. Кардум је изнео да је у претходном предлогу закона, део одбране од града припадао јединицама локалне самоуправе, односно противградним станицама и стрелцима, а у новом предлогу закона, надлежност је јединствена и Републичком хидрометеоролошком заводу. Новим Предлогом закона, средства за финансирање система одбране од града обезбеђиваће се из буџета Републике Србије, дела премије осигурања усева (10%) и других извора, у складу са законом. У Србији се тренутно осигурава 7-8% обрадиве пољопривредне површине.

Директор Републичког хидрометеоролошког завода проф. др Југослав Николић, изнео је да надлежност коју преузима Републички хидрометеоролошки завод од Министарства унутрашњих послова, када је у питању одбрана од града, није адекватно решење, уколико се не обезбеде неопходна финансијска средства. Процењени трошкови за нормално одржавање система одбране од града, без увођења нових технологија, износе око 8 милиона евра на годишњем нивоу. По његовим речима, неприхватљиво је да локалне самоуправе буду искључене из процеса, сматрајући да је немогуће да на 4000 локација излазе запослени из Републичког хидрометеоролошког завода да врше контролу и делују.

Маријан Ристичевић, председник Одбора, навео је да постоји предлог да се у Закону о пољопривредном земљишту пропише да 5% од прихода који се остварује од закупа пољопривредног земљишта издваја за одбрану од града, и на тај начин ће бити обезбеђена средства за ову намену.

На основу члана 156. став 3. Пословника Народне скупштине, Одбор је закључио да поднесе Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о одбрани од града, у начелу.

За известиоца Одбора на седници Народне скупштине одређен је Маријан Ристичевић, председник Одбора.

У дискусији су учествовали народни посланици: Маријан Ристичевић, Верољуб Матић, Ђорђе Стојшић, Владан Милошевић, Горан Ћирић, Милија Милетић, Јован Марковић и Миодраг Николић.

Друга тачка дневног реда - **Разно**

Под тачком разно није било пријављених за расправу.

Након расправе о свим тачкама дневног реда, чланови Одбора су на основу члана 56. Пословника Народне скупштине, усвојили следећи:

ЗАКЉУЧАК

Одбор прихватајући Предлог закона о одбрани од града предлаже да се на одговоран, јединствен и интегрисан начин врши одбрана од града. Одбор је става да се у складу са овим и другим законима (Закон о пољопривредном земљишту и други), обезбеди довољно средстава за ефикасну одбрану од града и да се поведе рачуна о проблему недостатка кадрова у Републичком хидрометеоролошком заводу а све то у циљу спровођења закона. Одбор такође препоручује Влади, Министарству пољопривреде и заштите животне средине и Управи за пољопривредно земљиште да првенство у обнови атарских путева, имају они путеви који воде до противградних станица.

Пошто других питања и предлога није било, седница је закључена у 17,25 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић